**PREDKLADACIA SPRÁVA**

Ministerstvo školstva, vedy, výskumu a športu Slovenskej republiky (ďalej len „ministerstvo“) predkladá návrh zákona, ktorým sa mení a dopĺňa zákon č. 396/2012 Z. z. o Fonde na podporu vzdelávania v znení neskorších predpisov a ktorým sa mení zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov ako iniciatívny materiál.

Fond na podporu vzdelávania (ďalej len „fond“) ako neštátny účelový fond poskytuje pôžičky študentom vysokých škôl a pedagogickým zamestnancom a odborným zamestnancom v regionálnom školstve (ďalej len „pedagógovia“). Základným problémom fondu pri poskytovaní pôžičiek je nedostatok finančných prostriedkov. Výšku finančných prostriedkov negatívne ovplyvňujú dlhodobý neúmerný pokles výnosov štátnych dlhopisov s desaťročnou splatnosťou, podľa ktorých sa ustanovuje výška úročenia poskytovaných pôžičiek, zákaz zhodnocovania voľných finančných prostriedkov fondu v komerčných bankách, nemožnosť od júna 2013 vyberať poplatky za vedenie a správu pôžičkových účtov, objem prostriedkov, o ktoré sa každoročne znižuje nesplatená istina pôžičiek poskytnutých pedagógom, dĺžka odkladu splátok pôžičiek.

Novela rieši nedostatok finančných prostriedkov úpravou spôsobu výpočtu úrokovej sadzby poskytovaných pôžičiek, upravuje maximálnu sumu, o ktorú sa znižuje nesplatená istina pôžičiek poskytnutých pedagógom po odpracovaní piatich rokov v rezorte školstva a umožňuje fondu využiť širší okruh zdrojov financovania, najmä prijímať úvery z medzinárodných finančných inštitúcií a komerčných bánk a dotáciu na účel poskytovania pôžičiek z rozpočtovej kapitoly ministerstva.

Novela reflektuje požiadavky žiadateľov o pôžičku k podmienkam poskytovania pôžičiek. Prispeje k zlepšeniu sociálnej situácie mladých zamestnancov vysokých škôl do 35 rokov - vysokoškolských učiteľov, výskumných pracovníkov a umeleckých pracovníkov.

Zmeny vo financovaní fondu si vyžadujú zmenu § 19 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, aby bolo fondu v budúcnosti umožnené čerpať úvery.

Návrh predpokladá pozitívne sociálne vplyvy aj negatívne sociálne vplyvy a pozitívny vplyv na služby pre občana. Návrh zákona nemá vplyv na rozpočet verejnej správy, na podnikateľské prostredie, na životné prostredie ani na informatizáciu.

Návrh zákona nemá byť predmetom vnútrokomunitárneho pripomienkového konania.

Predpokladaný dátum nadobudnutia účinnosti zákona je 1. január 2017 v súlade s potrebou zabezpečiť poskytovanie pôžičiek podľa nových podmienok v dostatočnom predstihu pred zverejnením oznamov o možnosti predkladať žiadosti o pôžičky na začiatku druhého polroka.

Návrh zákona sa na rokovanie predkladá bez rozporu.